A4-0349/96

Ψήφισμα σχετικά με την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο για την πιθανή εφαρμογή του άρθρου Κ.9 της Συνθήκης για την Ευρωπαϊκή Eνωση (COM(95)0566 - C4-0560/95)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο για την πιθανή εφαρμογή του άρθρου Κ9 της Συνθήκης για την Ευρωπαϊκή Ένωση (COM(95)0566 - C4-0560/95),

- έχοντας υπόψη την έκθεση της Επιτροπής της 27ης Οκτωβρίου 1993 σχετικά με την ενδεχόμενη εφαρμογή του άρθρου Κ9 της Συνθήκης για την Ευρωπαϊκή Ενωση στην πολιτική για το άσυλο (SEC(93)1687),

- υπενθυμίζοντας τα ψηφίσματά του της 17ης Μαΐου 1995 σχετικά με τη λειτουργία της Συνθήκης για την Ευρωπαϊκή Ένωση ενόψει της Διακυβερνητικής Διάσκεψης ((ΕΕ C 151 της 19.6.1995, σελ. 56)) και της 13ης Μαρτίου 1996 σχετικά με (i) τη γνωμοδότηση του Ευρωπαϊκού Κοινοβουλίου για τη σύγκληση της Διακυβερνητικής Διάσκεψης και (ii) την αξιολόγηση των εργασιών της Ομάδας Προβληματισμού και τον καθορισμό των πολιτικών προτεραιοτήτων του ΕΚ ενόψει της Διακυβερνητικής Διάσκεψης ((ΕΕ C 96 της 01.04.1996, σελ. 77)), σύμφωνα με τα οποία θα πρέπει να εξετασθούν τα ακόλουθα θέματα μέσω των κοινοτικών διαδικασιών και στο πλαίσιο των κοινοτικών θεσμικών οργάνων:

. η πολιτική ασύλου (άρθρο Κ.1, σημείο 1)[semigr ]

. οι κανόνες που διέπουν τη διέλευση των προσώπων από τα εξωτερικά σύνορα των κρατών μελών (άρθρο Κ.1, σημείο 2)[semigr ]

. η πολιτική μετανάστευσης και η πολιτική που αφορά τους υπηκόους τρίτων χωρών (άρθρο Κ.1, σημείο 3)[semigr ]

. η καταπολέμηση του λαθρεμπορίου ναρκωτικών (άρθρο Κ.1, σημείο 9), συμπεριλαμβανομένης στο εν λόγω άρθρο ειδικής παραπομπής στο εμπόριο ανθρώπων, και ιδίως ανηλίκων και γυναικών[semigr ]

. η καταπολέμηση της απάτης διεθνούς κλίμακας και του οργανωμένου εγκλήματος (άρθρο Κ.1, σημείο 5)[semigr ]

. επίσης, τα ζητήματα που σχετίζονται με τη δικαστική συνεργασία σε αστικές υποθέσεις (άρθρο Κ.1, σημείο 6))[semigr ]

- έχοντας υπόψη την έκθεση της ομάδας προβληματισμού για τη διακυβερνητική διάσκεψη του 1996,

- έχοντας υπόψη την έκθεση της Επιτροπής Πολιτικών Ελευθεριών και Εσωτερικών Υποθέσεων καθώς και τις γνωμοδοτήσεις της Επιτροπής Νομικών Θεμάτων και Δικαιωμάτων των Πολιτών και της Επιτροπής Θεσμικών Θεμάτων (A4-0349/96),

Α. εκτιμώντας ότι η Επιτροπή και το Eυρωπαϊκό Κοινοβούλιο συμφωνούν ότι η συνεργασία στους τομείς της δικαιοσύνης και των εσωτερικών υποθέσεων δεν λειτουργεί ικανοποιητικά και ότι η πλειοψηφία των εκεί προβλεπόμενων τομέων πολιτικής πρέπει να κοινοτικοποιηθεί, και ιδιαίτερα η πολιτική για το άσυλο και τη μετανάστευση,

Β. εκτιμώντας ότι η προσφυγή στις διατάξεις του άρθρου Κ.9 για την επίτευξη του ανωτέρω στόχου δεν επιλύει τα επισημανθέντα προβλήματα, ιδίως εάν ληφθεί υπόψη το γεγονός ότι το εν λόγω άρθρο παραπέμπει στο άρθρο 100 Γ ως νομική βάση, γεγονός που συνεπάγεται στην πράξη της νομοθετικής διαδικασίας, εκτός από τη διατήρηση της ομοφωνίας στο Συμβούλιο, τον περιορισμό της συμμετοχής του Ευρωπαϊκού Κοινοβουλίου στην απλή γνωμοδότηση,

Γ. εκτιμώντας ότι η ομάδα προβληματισμού για τη διακυβερνητική διάσκεψη θεωρεί επείγουσα την πραγματοποίηση μεταρρυθμίσεων στη συνεργασία στον τομέα της δικαιοσύνης και των εσωτερικών υποθέσεων και γι'αυτό μπορεί να θεωρηθεί βέβαιο ότι η διακυβερνητική διάσκεψη θα ασχοληθεί με τα θέματα αυτά,

Δ. εκτιμώντας ότι η κοινοτικοποίηση διαφόρων τομέων του τίτλου VI στο πλαίσιο της διακυβερνητικής διάσκεψης προσφέρει τη δυνατότητα να καταστεί σημαντικότερος ο ρόλος των κοινοτικών οργάνων απ' ό,τι θα επέτρεπε η εφαρμογή του άρθρου Κ9[semigr ] θα μπορούσε π.χ. να προβλεφθεί δικαίωμα συναπόφασης του Ευρωπαϊκού Κοινοβουλίου,

Ε. εκτιμώντας ότι η εφαρμογή του άρθρου Κ.9 δεν προσφέρει από διαδικαστική άποψη κανένα πλεονέκτημα σε σχέση με την τροποποίηση της συνθήκης μέσα από μια διακυβερνητική διάσκεψη, δεδομένου ότι σε αμφότερες τις περιπτώσεις χρειάζεται ομοφωνία και κύρωση από όλα τα κράτη μέλη,

1. επιβεβαιώνει την άποψή του ότι οι προφανείς ελλείψεις της συνεργασίας στο πλαίσιο του τίτλου VI της Συνθήκης ΕΕ, όπως η ανεπαρκής αποτελεσματικότητα των διαδικασιών λήψης αποφάσεων και η έλλειψη δημοκρατικού ελέγχου, διαφάνειας και ασφάλειας δικαίου, καθιστούν αναγκαία τη μεταφορά ουσιωδών τομέων πολιτικής στην αρμοδιότητα της Κοινότητας[semigr ]

2. εκφράζει και πάλι τη λύπη του για το ότι η Επιτροπή δεν ανέλαβε ήδη από καιρού κατάλληλη πρωτοβουλία σύμφωνα με το άρθρο Κ.9, όπως ζητήθηκε επανειλημμένα από το Eυρωπαϊκό Κοινοβούλιο[semigr ]

3. συμμερίζεται την άποψη της Επιτροπής ότι δεν είναι σκόπιμο να επιδιωχθεί η κοινοτικοποίηση διαφόρων τομέων του τρίτου πυλώνα, ταυτόχρονα στο πλαίσο της διακυβερνητικής διάσκεψης και στο πλαίσιο πρωτοβουλίας σύμφωνα με το άρθρο Κ9, δεδομένου ότι αυτό συνεπάγεται τον κίνδυνο διπλασιασμού και διασκορπισμού των εργασιών[semigr ]

4. πιστεύει, συνεπώς, ότι η πρόταση που περιλαμβάνεται στην ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την πιθανή εφαρμογή του άρθρου Κ.9 της Συνθήκης για την Ευρωπαϊκή Ένωση θα πρέπει να εγκριθεί[semigr ]

5. αναμένει από τη Διακυβερνητική Διάσκεψη συγκεκριμένα αποτελέσματα σε ό,τι αφορά τον ορισμό σαφών πολιτικών στόχων, την απόκτηση συγκεκριμένων αποτελεσμάτων σε ό,τι αφορά μεταξύ άλλων την κοινοτικοποίηση της πολιτικής για το άσυλο, τη μεταναστευτική πολιτική, την πολιτική που αφορά τη διέλευση των εξωτερικών συνόρων, την καταπολέμηση του εμπορίου ναρκωτικών, το δουλεμπόριο των ανθρώπινων όντων, την καταπολέμηση της απάτης διεθνούς επιπέδου, κυρίως εκείνη κατά των οικονομικών συμφερόντων των Κοινοτήτων, καθώς και μεμονωμένους τομείς της δικαστικής συνεργασίας σε θέματα αστικού δικαίου[semigr ]

6. καλεί τη διακυβερνητική διάσκεψη να επεκτείνει το άρθρο Κ.9 σε όλους τους εναπομένοντες τομείς του άρθρου Κ.1 και να προβλέψει απόφαση του Συμβουλίου με ειδική πλειοψηφία σχετικά με την εφαρμογή του άρθρου Κ.9[semigr ]

7. καλεί την Επιτροπή, αμέσως μετά την ολοκλήρωση της διακυβερνητικής διάσκεψης, να εξετάσει τα αποτελέσματα και την πιθανή πρόοδο που θα επιτευχθεί εκεί κυρίως όσον αφορά την κοινοτικοποίηση ορισμένων τομέων στο θέμα της δικαιοσύνης και των εσωτερικών υποθέσεων, και να υποβάλει στο Κοινοβούλιο σχετική έκθεση, και στην περίπτωση που τα αποτελέσματα αυτά δεν ανταποκρίνονται στις προσδοκίες του ΕΚ, να αναλάβει πρωτοβουλία σύμφωνα με το άρθρο Κ.9[semigr ]

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στις κυβερνήσεις και τα κοινοβούλια των κρατών μελών.